Mii de persoane au protestat duminică împotriva premierului ungar Viktor Orban, în cadrul unui miting organizat de Péter Magyar, fost membru al guvernului. Cu doar o lună înainte de alegerile europarlamentare și locale programate la începutul lunii iunie, protestul a adunat aproximativ 10.000 de oameni la Debrecen, al doilea oraș ca mărime din Ungaria.
Magyar, care s-a afirmat recent pe scena politică de la Budapesta, a câștigat popularitate cu promisiunile sale de a combate corupția oficială și declinul calității vieții din țară. Potrivit Associated Press (AP), el a criticat guvernul lui Orban pentru “statul mafiot” pe care acesta l-ar fi creat și a declarat război propagandei controlate de Executiv.
În fața mulțimii din Debrecen, Magyar a criticat dur politicile lui Orban, subliniind că alocațiile pentru susținerea copiilor sunt insuficiente. “Marea majoritate a poporului maghiar s-a săturat de elita conducătoare, de ură, de apatie, de propagandă și de diviziunile artificiale”, a declarat Magyar, adăugând că oamenii își doresc cooperare, unitate și pace.
În luna aprilie, Magyar a organizat un miting similar în Budapesta, la care au participat zeci de mii de persoane. Recent, el a înființat un nou partid, TISZA (Respect și Libertate), care va prezenta 12 candidați pentru alegerile europene din iunie, Magyar fiind în fruntea listei. De asemenea, conform AP, TISZA va prezenta patru candidați la alegerile pentru consiliile locale din Budapesta.